《八月十六夜宴盱江楼得白字》
清代·耿介

江城霁夕晖，层阁凌百尺。冠盖会群公，对此秋月白。

岂敢耽欢会，良时亦足惜。下见江水深，澄涵一天碧。

细火通渔艇，连樯聚商舶。潜鳞吹波澜，宿鹭依沙碛。

为政无烦苛，民物各自适。冉冉江上枫，青青岭头柏。

愿将孤月轮，皎洁比心迹。

作者简介：（1618—1688）清河南登封人，字介石，初名冲璧，号逸庵。顺治九年进士。由检讨出为福建巡海道。康熙间任直隶大名道，清理旗下逃人案件，使无辜者得免株连。丁母忧归。从孙奇逢问学，又兴复嵩阳书院，远近学者咸师宗之。以汤斌荐，授少詹事，旋辞官而归。有《中州道学编》等。